На основу члана 7. Закона о путевима ("Службени гласник РС", број 41/2018) и члана 37. Статута Града Ниша ("Службени лист Града Ниша", број 88/2008 и 143/2016), Скупштина Града Ниша, на седници од \_\_\_\_\_\_\_\_\_\_\_ 2018. године, донела је

**О Д Л У К У**

**о утврђивању некатегорисаних путева**

**I ОСНОВНЕ ОДРЕДБЕ**

Члан 1.

Овом одлуком утврђују се некатегорисани путеви на територији Града Ниша, уређује и обезбеђује обављање послова који се односе на изградњу, реконструкцију, одржавање, заштиту, коришћење, развој и управљање некатегорисаним путевима.

Члан 2.

 Некатегорисани пут је саобраћајна површина која је доступна већем броју корисника, која је проглашена некатегорисаним путем и која је уписана у катастар непокретности као некатегорисани пут.

Члан 3.

Некатегорисани путеви као добра у општој употреби, су у јавној својини и на њима се не могу стицати ни заснивати стварна права, осим у случајевима прописаним законом.

Некатегорисани путеви уписују се у јавне књиге о непокретностима и стварним правима на њима, истовремено са уписом права јавне својине на тим путевима, као добрима у општој употреби, и то права својине Града Ниша, у складу са прописима којима се уређују јавне књиге о непокретностима и стварним правима на њима.

Некатегорисани пут је и пут који у катастру непокретности није уписан као јавни пут у складу са прописаним критеријумима за категоризацију и Одлуком о категоризацији општинских путева и улица на територији Града Ниша.

Члан 4.

Некатегорисани путеви, заједно са општинским путевима и улицама чине мрежу путева на територији Града Ниша.

Члан 5.

Некатегорисани пут може се уврстити у јавни пут уколико испуни прописане критеријуме у складу са Одлуком о категоризацији општинских путева и улица на територији Града Ниша.

# II УПРАВЉАЊЕ И ФИНАНСИРАЊЕ НЕКАТЕГОРИСАНИХ ПУТЕВА

Члан 6.

Делатност управљања некатегорисаним путевима обавља јавно предузеће које је основано за обављање делатности управљања општинским путевима и улицама на територији Града Ниша (у даљем тексту: управљач јавног пута).

Члан 7.

Управљање некатегорисаним путевима у смислу ове Одлуке подразумева обављање послова који се односе на планирање, изградњу, реконструкцију, одржавање, заштиту, коришћење, развој и евиденцију некатегорисаних путева.

Члан 8.

Управљач јавног пута је дужан да организује послове на праћењу стања (проходност, заузећа, стабилност и друго) и вођењу евиденције о некатегорисаним путевима.

Члан 9.

Финансирање изградње и реконструкције, одржавања и заштите некатегорисних путева, обезбеђује Град Ниш из буџета и других извора у складу са законом који уређује финансирање локалне самоуправе.

# III ИЗГРАДЊА, ОДРЖАВАЊЕ И ЗАШТИТА

#  НЕКАТЕГОРИСАНИХ ПУТЕВА

Члан 10.

Изградња и реконструкција некатегорисаних путева врши се складу са законом којим се регулише планирање и изградња и Законом о путевима, на основу Програма који доноси Управљач јавног пута, на који сагласност даје Градско веће Града Ниша.

Члан 11.

Одржавање некатегорисаних путева обезбеђује Град Ниш, у складу са Законом о путевима и другим прописима који уређују ову област, на основу Програма који доноси Управљач јавног пута, на који сагласност даје Градско веће Града Ниша.

Члан 12.

На некатегорисаним путевима могу се у складу са законом постављати електроводови, водовод, канализација, топловод, телекомуникациони и слични водови и објекти.

Члан 13.

 Ширина заштитног путног појаса некатегорисаног пута износи 3м, осим ако просторним односно урбанистичким планом није другачије одређено.

 У заштитном путном појасу некатегорисаног пута не могу се градити стамбене и друге зграде, копати бунари, септичке јаме, отварати депоније и друго, подизати засади који сметају проходности и прегледности пута.

Члан 14.

Ради спречавања угрожавања стабилности пута и обезбеђења услова за несметано одвијање саобраћаја, забрањено је заузимање некатегорисаног пута и извођење било каквих радова на истом који нису у вези са изградњом, одржавањем, реконструкцијом и заштитом пута или постављањем водова и објеката сходно члану 12. ове Одлуке.

Забрањено је свако поступање којим се оштећује или би се могао оштетити пут, односно угрозити несметано одвијање саобраћаја на некатегорисаном путу.

Члан 15.

Власници односно корисници земљишта које се граничи са некатегорисаним путем дужни су да уредно одржавају путне канале за одвод површинских вода, изграде пропусте на улазима у своје парцеле, уклањају дрвеће, шибље и растиње у заштитном појасу које омета проходност пута, прегледност или на други начин угрожава безбедност саобраћаја.

# IV НАДЗОР

Члан 16.

Инспекцијски надзор над применом ове одлуке врши комунална инспекција градске општине, у складу са надлежностима утврђеним законом и посебним прописима града.

# V ЗАВРШНЕ ОДРЕДБЕ

Члан 17.

 Ова Одлука ступа на снагу осмог дана од дана објављивања у "Службеном листу Града Ниша".

## СКУПШТИНА ГРАДА НИША

Број: \_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_2018. године

**СКУПШТИНА ГРАДА НИША**

Председник

Мр Раде Рајковић

**О б р а з л о ж е њ е**

Правни основ за доношење Одлуке о утврђивању некатегорисаних путева је члан 7. Закона о путевима ("Службени гласник РС", број 41/2018) којим је прописано да надлежни орган јединице локалне самоуправе доноси одлуку о утврђивању некатегорисаних путева у складу са овим законом и законом којим се уређује локална самоуправа и члан 37. Статута Града Ниша („Службени лист Града Ниша“, број 88/2008 и 143/2016), којим је регулисана надлежност Скупштине Града Ниша.

 Одлуком о утврђивању некатегорисаних путева уређује се начин обављања послова који се односе на изградњу, реконструкцију, одржавање, заштиту, коришћење, развој и управљање некатегорисаним путевима на територији Града Ниша, начин финансирања некатегорисаних путева и инспекцијски надзор над применом одлуке.

Доношењем ове Одлуке утврђују се некатегорисани путеви и стварају услови да ЈП Дирекција за изградњу града Ниша, као управљач јавног пута на територији Града Ниша, обавља послове управљања некатегорисаним путевима који се односе на планирање, изградњу, реконструкцију, одржавање, заштиту, коришћење, развој и евиденцију некатегорисаних путева. Одлуком су прописани услови који треба да буду испуњени да се некатегорисани пут уврсти у јавни пут.

Финансирање изградње, одржавања и заштите некатегорисаних путева врши се из буџета Града Ниша на основу Програма који предлаже Управљач јавног пута, уз сагласност Градског већа Града Ниша.

У складу са прописаном процедуром, Секретаријат за комуналне делатности, енергетику и саобраћај прибавио је мишљење Службе за послове Скупштине Града.

**ГРАДСКА УПРАВА ГРАДА НИША - СЕКРЕТАРИЈАТ ЗА КОМУНАЛНЕ ДЕЛАТНОСТИ, ЕНЕРГЕТИКУ И САОБРАЋАЈ**

 **СЕКРЕТАР**

 Владислава Ивковић